বাংলাদেশের দক্ষিণ-পূর্ব সীমান্ত টেকনাফ আর মিয়ানমারের উত্তর-পশ্চিম সীমান্ত মংডু টাউনশিপকে কেন্দ্র করে প্রতিবেশী দুদেশের সীমান্ত বাণিজ্য ১৯৯৫-৯৬ অর্থবছর থেকে শুরু হয়ে ২০১০-১১ অর্থবছর পর্যন্ত মোট ১৬ বছর অতিক্রম করে সমপ্রতি ১৭ বছরের তারুণ্যে পা রেখেছে। ১৬ বছরের সীমান্ত বাণিজ্যে টেকনাফ স্থলবন্দরে মিয়ানমার থেকে আমদানি করা হয় ২ হাজার ৯৬ কোটি ৯১ লাখ ৩৪ হাজার ৫৮১ টাকার পণ্য। তার বিপরীতে বাংলাদেশ থেকে রফতানি হয়েছে ৫৬ কোটি ৯০ লাখ ১০ হাজার ৭৯৬ টাকার পণ্য। ওই ১৬ অর্থবছরে মিয়ানমারের সঙ্গে বাংলাদেশের বাণিজ্য ঘাটতি  দাঁড়িয়েছে ২ হাজার ৪০ কোটি ১ লাখ ২৩ হাজার ৭৮৫ টাকা। প্রতি অর্থবছর এ ঘাটতি জ্যামিতিক হারে বৃদ্ধি পেতে পেতে বর্তমান অবস্থায় এসে দাঁড়িয়েছে। মিয়ানমার থেকে আমদানি বৃদ্ধি পেলেও সে তুলনায় বাংলাদেশ থেকে রফতানি হচ্ছে না বলে এ ঘাটতির মূল কারণ হিসেবে চিহ্নিত করেছেন সংশ্লিষ্টরা। সংশ্লিষ্টদের মতে, এই আকাশচুম্বী ঘাটতির ফলে দেশের অর্থনীতিতে বিরূপ প্রভাব পড়ছে। বৈরী আবহওয়া, শ্রমিক অসন্তোষ, নাফ নদীতে নাসাকার অপৎপরতা ও বিভিন্ন সীমান্ত পয়েন্টে অপ্রতিরোধ্য চোরাচালানই এ ঘাটতির নেপথ্যে কাজ করছে। টেকনাফ স্থলবন্দর কাস্টমস সূত্রে  জানা যায়, ২০০৯-১০ অর্থবছরে মিয়ানমার থেকে আমদানি করা হয় ২৯৭ কোটি ৩১ লাখ ৫৮ হাজার ৪১৯ টাকার পণ্য। তার বিপরীতে বাংলাদেশ থেকে রফতানি হয়েছে ১১ কোটি ৭১ লাখ ৮৯ হাজার ৪১২ টাকার পণ্য। ওই অর্থবছরে ঘাটতি দাঁড়ায় ২৮৫ কোটি ৫৯ লাখ ৬৯ হাজার ৭ টাকা। ২০১০-১১ অর্থবছরে মিয়ানমার থেকে আমদানি করা হয় ৩৭৪ কোটি ৩৬ লাখ ৯৫ হাজার ৬২৪ টাকার পণ্য। তার বিপরীতে বাংলাদেশ থেকে রফতানি হয়েছে ১১ কোটি ৬ লাখ ১৪ হাজার ৬৫৫ টাকার পণ্য। ওই অর্থবছরে ঘাটতি দাঁড়ায় ৩৬৩ কোটি ৩০ লাখ ৮০ হাজার ৯৬৯ টাকা।  বিশ্লেষণ করলে দেখা যা গত ১৬ অর্থবছরে মিয়ানমার থেকে  আমদানি করা হয় ২ হাজার ৯৬ কোটি ৯১ লাখ ৩৪ হাজার ৫৮১ টাকার পণ্য। তার বিপরীতে বাংলাদেশ থেকে রফতানি হয়েছে ৫৬ কোটি ৯০ লাখ ১০ হাজার ৭৯৬ টাকার পণ্য। ওই অর্থবছরসমূহে ঘাটতি দাঁড়ায় ২ হাজার ৪০ কোটি ১ লাখ ২৩ হাজার ৭৮৫ টাকা।  টেকনাফ স্থলবন্দর সূত্রমতে, বাংলাদেশের পার্শ্ববর্তী রাষ্ট্র মিয়ানমারের সঙ্গে সুসম্পর্ক বৃদ্ধি ও ব্যবসা-বাণিজ্য প্রসারের লক্ষ্যে ২০০৫ সালের ৫ সেপ্টেম্বর বাংলাদেশের টেকনাফ ও মিয়ানমারের মংডু শহরের মধ্যে সীমান্ত বাণিজ্য চালু করা হয়। প্রথমদিকে সীমান্ত বাণিজ্যে দুদেশ কাছাকাছি অবস্থানে থাকলেও পরবর্তী  বছরগুলোতে ঘাটতির পরিমাণ জ্যামিতিক হারে দিন দিন বৃদ্ধি পেতে থাকে। দুদেশের বৈধ বাণিজ্যের পাশাপাশি অবৈধ বাণিজ্য (চোরাচালান) সমান্তরালে দ্বিগুণ থেকে ক্ষেত্র বিশেষে তিনগুণ বৃদ্ধি পাওয়ায় এ ঘাটতির অন্যতম মূল কারণ বলে মনে করছেন সংশ্লিষ্টরা। সীমান্তরক্ষী বিজিবি প্রতি বছর কোটি কোটি টাকার চোরাই পণ্য আটক করলেও প্রতিদিন উপজেলার চিহ্নিত ২৩ সীমান্ত পয়েন্ট দিয়ে আটকের চেয়ে দ্বিগুণ টাকার চোরাইপণ্য রাতের অাঁধারে, কখনো প্রকাশ্যে পাচার করছে চোরাচালানিরা। কাস্টমস সুপার আনোয়ার মাসুম অবশ্য দাবি করেন, শুল্ক বিভাগ স্থলবন্দরে আমদানির  পাশাপাশি রফতানি বাড়াতে ব্যবসায়ীদের সহযোগিতা করছে। তাই আগের তুলনায় রফতানি অনেকটা বৃদ্ধি পেয়েছে। সিঅ্যান্ডএফ অ্যাসোসিয়েশন সভাপতি আবদুল আমিন জানান, সরকারী উদ্যোগ ও স্থলবন্দর পরিচালনাকারী কর্তৃপক্ষ অতিরিক্ত চার্জ আদায়ের ক্ষেত্রে ব্যবস্থা গ্রহণ করে; তাহলে এ ঘাটতি থেকে অনেকটা বেরিয়ে আসা যাবে।